Nka Fenya Jang Mokgwa wa go Itshwaratshwara Dirwe Tsa Tlhakanelodikobo?
Karolo 25
Nka Fenya Jang Mokgwa wa go Itshwaratshwara Dirwe Tsa Tlhakanelodikobo?
“Ke simolotse go itshwaratshwara dirwe tsa tlhakanelodikobo ke na le dingwaga di le robedi. Moragonyana ke ne ka ithuta kafa Modimo a lebang kgang eno ka teng. Ka metlha fa ke ne nka raelesega mme ka go dira, ke ne ke sala ke utlwile botlhoko tota. Ke ne ke ipotsa gore, ‘A Modimo a ka rata motho yo o tshwanang le nna?’”—Luiz.
FA O fitlha mo dingwageng tsa bosha, keletso ya tlhakanelodikobo e ka nna maatla thata. Ka ntlha ya seo, o ka nna wa simolola go nna le mokgwa wa go itshwaratshwara dirwe tsa tlhakanelodikobo. * Ba le bantsi ba ka nna ba re ga go sepe se se phoso ka gone. Ba re, “Ga go utlwise ope botlhoko.” Le fa go ntse jalo, go na le lebaka le le utlwalang la gore o tile mokgwa ono. Moaposetoloi Paulo o ne a re: “Jalo, bolayang ditokololo tsa lona tsa mmele . . . ka ga . . . keletso ya tlhakanelodikobo.” (Bakolosa 3:5) Go itshwaratshwara dirwe tsa tlhakanelodikobo ga go bolaye keletso ya tlhakanelodikobo mme go a e gakatsa. Mo godimo ga moo, ela tlhoko dintlha tse di latelang:
● Go itshwaratshwara dirwe tsa tlhakanelodikobo go dira gore motho a ikgathalele a le esi. Ka sekai, fa motho a ntse a tsweletse ka mokgwa oo, o tlhoma mogopolo mo go kgotsofatseng dikeletso tsa gagwe.
● Go itshwaratshwara dirwe tsa tlhakanelodikobo go dira gore motho a lebe batho ba bong bo sele jaaka didirisiwa fela tsa go ikgotsofatsa.
● Go tlwaela go ikgotsofatsa mo go bakiwang ke mokgwa wa go itshwaratshwara dirwe tsa tlhakanelodikobo, go ka dira gore motho a se ka a kgotsofalela dikamano tsa tlhakanelodikobo fa a setse a le mo lenyalong.
Go na le gore o simolole go itshwaratshwara dirwe tsa tlhakanelodikobo gonne o batla go okobatsa keletso ya tlhakanelodikobo, lwela go nna le boikgapo. (1 Bathesalonika 4:4, 5) Baebele e go thusa go dira jalo ka go go kgothaletsa go tila maemo a a ka nnang a dira gore o nne le keletso ya tlhakanelodikobo. (Diane 5:8, 9) Mme gone, go tweng fa e le gore o setse o le lekgoba la mokgwa ono wa go itshwaratshwara dirwe tsa tlhakanelodikobo? Gongwe o kile wa leka go emisa mme ga o atlege. Go ka nna motlhofo gore o itlhoboge le go akanya gore ga o ka ke wa kgona go tshela ka melao ya Modimo. Ke tsela e mosimane mongwe yo o bidiwang Pedro a neng a ikutlwa ka yone. A re: “Fa ke ne ke boela mo mokgweng ono gape, ke ne ke kgobega marapo tota. Ke akanya gore nka se itshwarelwe ka se ke se dirileng. Ke ne ke sa kgone go rapela.”
Fa e le gore ke tsela e le wena o ikutlwang ka yone, o se ka wa nyema mooko. O ka kgona go bona thuso. Basha ba le bantsi—le bagolo—ba ile ba kgona go fenya mokgwa wa go itshwaratshwara dirwe tsa tlhakanelodikobo. Le wena o ka kgona!
Go Fenya go Ikutlwa Molato
Jaaka go setse go tlhalositswe, batho ba ba nang le mokgwa wa go itshwaratshwara dirwe tsa tlhakanelodikobo gantsi ba tshwenngwa ke go ikutlwa molato. Ga go pelaelo gore ‘go utlwa botlhoko ka tsela ya bomodimo’ go ka go tlhotlheletsa gore o lwele go fenya mokgwa ono. (2 Bakorintha 7:11) Mme go ipona molato ka tsela e e feteletseng go ka nna le matswela a a sa itumediseng. Go ka dira gore o kgobege marapo jaana mo o ka felelang o ineela mme o tswelela ka mokgwa oo.—Diane 24:10.
Ka jalo, kgaratlhela go leba seemo se o leng mo go sone ka tsela e e tshwanetseng. Go itshwaratshwara dirwe tsa tlhakanelodikobo ke mofuta mongwe wa boitshekologo. Go ka dira gore o nne ‘motlhanka wa dikeletso tse di farologaneng le menate’ e bile go godisa mekgwa e e sa siamang. (Tito 3:3) Le fa go ntse jalo, go itshwaratshwara dirwe tsa tlhakanelodikobo ga se mofuta wa boitsholo jo bo maswe thata jwa tlhakanelodikobo jaaka kgokafalo. (Jude 7) Fa o na le bothata jwa go itshwaratshwara dirwe tsa tlhakanelodikobo, ga o a tshwanela go akanya gore o dirile boleo jo o ka se kang wa bo itshwarelwa. Selo sa botlhokwa ke go lwantsha tlhotlheletso eo le gore o tswelele o lwela go fenya mokgwa ono!
Go motlhofo go ikutlwa o kgobegile marapo fa o sena go boela gape mo mokgweng oo. Fa seo se direga, gakologelwa mafoko ano a a mo go Diane 24:16: “Mosiami o ka wa ga supa, mme ruri o tla tsoga; mme baikepi ba tla dirwa gore ba kgotšwe ke masetlapelo.” Go palelwa ka nakwana ga go reye gore o motho yo o boikepo. Ka jalo, o se ka wa ineela. Go na le moo, batla gore ke eng se se dirileng gore o boele gape mo mokgweng oo mme o tile go dira selo seo gape.
Iphe nako ya go tlhatlhanya ka lorato le kutlwelobotlhoko ya Modimo. Mopesalema Dafide, yo le ene a neng a tle a leofe ka ntlha ya makoa a a neng a na le one, o ne a re: “Fela jaaka rre a bontsha bomorwawe kutlwelobotlhoko, Jehofa o bontshitse ba ba mmoifang kutlwelobotlhoko. Gonne o itse popego ya rona sentle, a gakologelwa gore re lorole.” (Pesalema 103:13, 14) Ee, Jehofa o a itse gore ga re a itekanela e bile o “iketleeleditse go itshwarela.” (Pesalema 86:5) Mme gone, o batla gore re leke ka natla go baakanya bothata. Ka jalo, ke dilo dife tse o ka di dirang gore o kgone go fenya mokgwa ono?
Ela tlhoko boitlosobodutu jwa gago. A o lebelela difilimi kgotsa dithulaganyo tsa thelebishene kgotsa mafelo a Internet a a bontshang dilo tse di tsosang keletso ya tlhakanelodikobo? Mopesalema o ile a rapela Modimo jaana ka botlhale: “Dira gore matlho a me a fete a sa bona se se se nang mosola.” *—Pesalema 119:37.
Lwela go tlhoma mogopolo wa gago mo dilong tse dingwe. Mokeresete mongwe yo o bidiwang William o gakolola jaana: “Pele ga o ya go robala, bala sengwe se se theilweng mo Baebeleng. Go botlhokwa thata gore selo sa bofelo se o ileng wa akanya ka sone mo letsatsing e bo e le se se amanang le dilo tsa semoya.”—Bafilipi 4:8.
Bolelela mongwe ka bothata jono. Ka ntlha ya go tlhabiwa ke ditlhong, go ka nna ga nna thata go bolelela mongwe ka kgang eno. Le fa go ntse jalo, go dira jalo go ka go thusa go fenya mokgwa oo! Ke se Mokeresete mongwe yo o bidiwang David a ileng a se lemoga. A re: “Ke ne ka bua le rre ka kgang eno re le babedi fela. Ga nkitla ke lebala se a ileng a se bua. O ile a bua jaana ka sefatlhego se se supang monyenyo, ‘Ruri ke motlotlo ka wena.’ O ne a itse gore go ne ga ntlhoka bopelokgale tota gore ke bue le ene ka kgang eo. Eno e ne e le kgothatso e ke neng ke e tlhoka mme e ne ya nthusa gore ke ikemisetse go dira se se siameng.
“Rre o ne a mpontsha ditemana di le mmalwa go nthusa gore ke lemoge gore ‘ke ne ke se motho yo o bosula,’ mme a mpontsha le ditemana tse dingwe go tlhomamisa gore ke tlhaloganya bomasisi jwa se ke neng ke se dira. O ne a nthaya a re ke lwele go tlogela mokgwa ono mme a ntlhomamisetsa gore re tla tlotla gape ka kgang eno mo nakong e e tlang. O ne a re fa nka boela gape mo mokgweng oo ke se ka ka letla seo se nkgoba marapo, mme ke iphe nako e teletsana ya go lwa le mokgwa ono ke sa ineele.” David o konela ka go reng? A re: “Go nna le mongwe yo o itseng ka bothata jwa me le yo o nthusang, go ne ga ntsholegela molemo fela thata.” *
Go itlosa bodutu ka tlhakanelodikobo ke kgang e e masisi. Bona lebaka la seo.
[Dintlha tse di kwa tlase]
^ ser. 4 Go itshwaratshwara dirwe tsa tlhakanelodikobo ga go a tshwanela go tshwantshiwa le keletso ya tlhakanelodikobo e go itiragalelang fela gore e nne teng. Ka sekai, mosimane a ka nna a thanya bosigo a ikutlwa a na le keletso ya tlhakanelodikobo kgotsa ga direga gore seedi sengwe se se bidiwang semen se tswe a ntse a robetse. Ka tsela e e tshwanang, le mo basetsaneng bangwe go ka itiragalela fela gore ba nne le keletso eo, segolobogolo pele kgotsa morago ga modikologo wa bone wa kgwedi. Go farologana le seo, go itshwaratshwara dirwe tsa tlhakanelodikobo ke go tsosa keletso ya tlhakanelodikobo ka boomo.
^ ser. 15 Go bona tshedimosetso e e oketsegileng, bala Bolumo 2, Kgaolo 33.
^ ser. 18 Go bona tshedimosetso e e oketsegileng, bala Bolumo 2, tsebe 239-241.
DITEMANA TSA BOTLHOKWA
“Tshaba dikeletso tse basha ba nang le go nna le tsone, mme latelela tshiamo, tumelo, lorato, kagiso, mmogo le ba ba bitsang Morena ka pelo e e phepa.”—2 Timotheo 2:22
KAKANTSHO
Pele ga keletso e nna maatla, rapela. Kopa Jehofa Modimo gore a go neye “maatla a a fetang a a tlwaelegileng” gore o kgone go fenya thaelo.—2 Bakorintha 4:7.
A O NE O ITSE GORE . . . ?
Motho mongwe le mongwe yo o bokoa a ka ineela mo dikeletsong tsa gagwe tsa tlhakanelodikobo. Mme gone, go tlhokega gore motho e bo e le monna kgotsa mosadi wa mmatota gore a nne le boikgapo, tota le fa a le nosi.
SE KE SE IKAELETSENG!
Nka kgona go tlhoma mogopolo wa me mo dilong tse di itshekileng fa ke ․․․․․
Go na le gore ke ineele mo keletsong, ke tla ․․․․․
Se nka ratang go se botsa batsadi ba me ka kgang eno ke gore ․․․․․
O AKANYANG?
● Ke ka ntlha yang fa go le botlhokwa go gakologelwa gore “Jehofa o iketleeleditse go itshwarela”?—Pesalema 86:5.
● E re ka Modimo yo o dirileng gore batho ba nne le keletso ya tlhakanelodikobo, e le ene gape a reng o tshwanetse go lwela go nna boikgapo, o tshwanetse a bo a tlhomamisegile gore o ka kgona go dira eng?
[Mafoko a a mo go tsebe 182]
Fa ke sena go fenya bothata jono, ke ile ka itumelela go nna le segakolodi se se phepa fa pele ga ga Jehofa mme seno ke sengwe se nka se se ananyeng ka sepe!’’—Sarah
[Setshwantsho mo go tsebe 180]
Fa o taboga o bo o wa, ga go reye gore o tshwanetse go simolola gape kwa tshimologong—le go boela gape mo mokgweng wa go itshwaratshwara dirwe tsa tlhakanelodikobo, ga go phimole kgatelopele e o neng o setse o e dirile
tsn_Latn sot_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn